**1. Контекст**

Европа е изправена пред редица спешни задачи: да се възобнови създаването на работни места и икономическото възстановяване, да се постигне устойчив растеж, да се преодолее недостигът на инвестиции, да се засили социалното сближаване, да се насочи вниманието приоритетно към радикализацията и насилието. В същото време Европа трябва да действа по отношение на дългосрочни предизвикателства като застаряването на населението, адаптирането към цифровата ера и запазването на конкурентоспособността в световната икономика, основана на знанието.

Политическият отговор на Европа съгласно новата „Програма за работни места, растеж, справедливост и демократична промяна“ бележи ново начало. Налице са силни икономически аргументи в полза на образованието и обучението като благоприятстващ растежа сектор с решаваща роля в тази нова програма. Инвестициите в човешки капитал са добре вложени средства. Доброто образование и обучение спомагат за насърчаването на устойчив икономически растеж, тъй като са движещата сила на научно-изследователската дейност, иновациите, производителността и конкурентоспособността. Както беше подчертано в Насоките за заетостта от 2015 г., трябва да се подобрят ефективността и ефикасността на системите за образование и обучение, за да се повиши квалификацията на работната сила и коригират несъответствията между уменията и изискванията на пазара на труда, така че да се предвиждат и удовлетворяват по-добре неговите бързо променящи се нужди. Това е особено важно в едно общество, което все повече разчита на цифровите технологии, а също и за прехода към кръгова икономика.

Трагичните прояви на насилнически екстремизъм в началото на 2015 г. ни напомниха, че образованието и обучението играят важна роля за постигането на приобщаване и равнопоставеност, култивирането на взаимно уважение и вграждането на основни ценности в едно отворено и демократично общество. Достигайки до тези, които са в най-неравностойно положение, образованието и обучението са от първостепенно значение за предотвратяването и борбата с бедността, социалното изключване и дискриминацията, както и за полагането на основите на активно гражданско участие. Ето защо в образованието и обучението следва да се увеличат усилията за подобряване на достъпа до качествено учене за всички, с което да се насърчи възходящата социална конвергенция.

Следователно образованието и обучението допринасят съществено за изпълнението на няколко стратегии и инициативи на ЕС, включително стратегията „Европа 2020“, Инициативата за цифров единен пазар, Европейската програма за сигурност и Плана за инвестиции за Европа, като същевременно се зачита компетентността на държавите членки по отношение на техните системи на образование и обучение. Сътрудничеството по стратегическата рамка „Образование и обучение 2020“ допълва националните действия и оказва подкрепа за държавите членки чрез партньорски обмен, взаимно обучение и събиране на данни при осъществяването на реформи за повишаване на тяхната ефективност.

Анализът на Комисията в Обзора на образованието и обучението за 2014 г. показва, че все още има сериозни предизвикателства:

- 20 % от 15-годишните в ЕС се представят лошо в четенето, науките и математиката; 20 % от възрастните са с ниска езикова и математическа грамотност, а 25 % са с недобри цифрови умения — при все това само 10,7 % са ангажирани в обучение през целия живот, като сред тях нискоквалифицираните възрастни са съвсем малко;

- преждевременно напускащите училище в момента възлизат на 11,1 %, като 19 държави членки са постигнали водещата цел на стратегията „Европа 2020“, но все още има над 5 милиона преждевременно напуснали училище, сред които нивото на безработица е високо (41 %);

- броят на завършилите висше образование продължава да се повишава и достига 37,9 %. Водещата цел на стратегията „Европа 2020“ са постигнали 16 държави членки, но пригодността за заетост на висшистите продължава да бъде сериозен проблем в държавите, които са най-силно засегнати от кризата.

В цялостния средносрочен преглед на стратегическата рамка „Образование и обучение 2020“, извършен през 2014 г. с участието на държавите членки и на основните заинтересовани страни, от който изхожда и настоящият доклад, се стига до три основни заключения относно политиката:

- потвърждава се голямата стойност от наличието на интегрирана рамка за образование и обучение на всички равнища. Актуалната необходимост от гъвкавост и пропускаемост между различните видове учене изисква съгласуваност на политиката, като се започне от образованието в ранна детска възраст и училищата и се стигне до висшето образование, професионалното образование и обучение и ученето за възрастни;

- четирите стратегически цели на рамката „Образование и обучение 2020 г.“ (и настоящи целеви показатели на ЕС) остават валидни, тъй като са формулирани по всеобхватен и ориентиран към бъдещето начин в заключенията на Съвета от 2009 г. относно стратегическата рамка „Образование и обучение 2020 г.“ и предоставят солидна основа на свързаните с нея дейности до 2020 г. Фокусът на политиката обаче трябва да се пренасочи, за да се отчетат както неотложните предизвикателства в областта на икономиката и заетостта, така и ролята на образованието за насърчаване на равенството и недискриминацията и за усвояване на основните ценности, междукултурната компетентност и активното гражданство;

- необходимо е да се засили още повече ролята на рамката „Образование и обучение 2020 г.“ като елемент, допринасящ за цялостната програма на ЕС за работни места, растеж и инвестиции, включително европейския семестър. Това предполага усъвършенстване на събирането на данни и взаимното обучение във връзка с предизвикателствата на реформите, както и увеличаване на специфичното за всяка държава значение на рамката.

С оглед на предизвикателствата и заключенията относно политиката, изложени по-горе, както и за да се съчетаят по-добре целите на стратегическата рамка „Образование и обучение 2020 г.“ с политическите срокове и приоритети на ЕС, в настоящия съвместен доклад се предлага европейското сътрудничество по тази рамка да продължи до 2020 г., като по този начин нейният работен цикъл се увеличи от 3 на 5 години.

**2. Основни предизвикателства и бъдещи приоритети**

Въз основа на направения преглед и като се признават различията между държавите членки, в настоящата глава са представени основните предизвикателства и промени в европейските системи за образование и обучение, които са определящи за новите *приоритетни области* и за *конкретните въпроси* за по-нататъшната работа до 2020 г., посочени в приложение I.

***2.1. Качеството и приложимостта на резултатите от ученето са от основно значение за развитието на умения***

В Европа недоброто владеене на основните умения възпрепятства икономическия напредък и сериозно ограничава хората в тяхната професионална, социална и лична реализация. За повишаване на пригодността за заетост, иновациите и активното гражданство основните компетентности трябва да вървят успоредно с други ключови компетентности и начин на мислене: творчество, предприемачество и инициативност, цифрови умения (включително компютърно програмиране), владеене на чужди езици, способност за критично мислене, включително и чрез електронна и медийна грамотност, а също и умения в разрастващи се сектори, какъвто е например екологичната икономика.

***Качеството на учебните резултати трябва да се стимулира в дългосрочна житейска перспектива***. При все че 16 държави членки вече са въвели цялостни стратегии за ученето през целия живот, всички държави трябва да разработят такива стратегии и да гарантират пропускаемостта между различните форми и равнища на учене, както и от образованието и обучението към работата. Това изисква постоянни усилия за координация и партньорство между различните учебни сектори.

Секторът на ***образованието и грижите в ранна детска възраст е отправната точка*** и едно от най-ефикасните средства за по-добро усвояване на основни умения, но пред него стои двойното предизвикателство да се повишат достъпността и качеството му. Особено проблематично е предоставянето на услуги за деца под 3 години. Въз основа на постигнатото с рамката за качество на ***образованието и грижите в ранна детска възраст***, разработена от държавите членки по време на предходния работен цикъл, се изисква по-нататъшна работа върху основни аспекти, сред които са подобряването на достъпа, съсредоточаването на усилията към лицата в неравностойно положение, професионализацията на персонала и системите за ефективно управление, финансиране и наблюдение.

Всички държави членки са въвели ***мерки за ограничаване на преждевременното напускане на училище***, но те не винаги са организирани в цялостна стратегия, както се изисква в препоръката на Съвета от 2011 г. Успехът на подобни мерки изисква дългосрочен ангажимент и междусекторно сътрудничество с акцент върху предотвратяването и намесата на ранен етап. Стратегиите за предотвратяване на ***преждевременното напускане на училище***, прилагани в самите училища, следва да включват подходи за сътрудничество, партньорство с външни заинтересовани страни и местната общност, както и подобряване на резултатите от обучението на всички учащи.

***Системите на висшето образование трябва да са двигателят на икономиката на знанието***. Висшето образование трябва да реагира ефикасно на нуждите на променящите се общество и трудов пазар; модернизацията му трябва да е съсредоточена върху синергиите между преподаването, научноизследователската дейност и иновациите, свързвайки висшите учебни заведения с местните общности и регионите, и върху новаторски подходи за подобряване на целесъобразността на учебните програми, включително чрез използване на информационни и комуникационни технологии (ИКТ). Увеличаването на броя на висшистите продължава да бъде предизвикателство за много държави членки, особено сред групите в неравностойно положение.

***Завършилите професионално образование и обучение показват добри равнища на заетост*** в повечето държави членки. Чиракуването и дуалните схеми за професионално образование и обучение са особено важни, тъй като те гарантират придобиването на съответните умения, които улесняват прехода към пазара на труда. Държавите членки предприеха редица мерки за постигане на заложените в Комюникето от Брюж (2010 г.) целеви резултати за периода 2011—2014 г. за подобряване на ефективността, качеството и привлекателността на професионалното образование и обучение, с акцент върху ученето в процеса на работа. През следващия работен цикъл насърчаването на това учене във всичките му форми следва да продължи, като едновременно се укрепи Европейският алианс за професионална подготовка и се подобри работата по прогнозиране на търсените на пазара на труда умения. С определянето на по-малобройни средносрочни цели в заключенията от Рига от 22 юни 2015 г. (вж. приложение 2) усилията се съсредоточават в по-голяма степен.

***Ученето за възрастни е основата за повишаване на квалификацията и за преквалификация.*** Предвид последните тенденции, показващи връзката между слабите основни умения при възрастните и високите равнища на безработица, е необходимо Европейската програма за учене за възрастни да се изпълнява по-интензивно.Сред приоритетите следва да са по-ефективното управление, значителното увеличение на предлагането и разпространението, по-гъвкавото предлагане, по-широкият достъп, по-внимателното наблюдение и по-доброто осигуряване на качеството (вж. приложение 2).

***2.2. Образованието трябва да допринася за социалното сближаване, равенството, недискриминацията и гражданските компетентности***

В повечето европейски държави и в страните от ОИСР неравенството е на най-високото си равнище от 30 години насам и оказва отрицателно влияние върху резултатите в сферата на образованието, тъй като образователните системи имат склонност да възпроизвеждат съществуващите модели на социално-икономически статус. Приоритет трябва да бъде прекъсването на веригата на ниска квалифицираност, която преминава от поколение на поколение. Макар че по-голямата част от държавите членки са предприели мерки за подобряване на достъпа до образование за учащите в неравностойно положение, все още има значителни разлики по отношение на образованието, а достъпът до качествено общо образование и обучение продължава да бъде предизвикателство на много места в ЕС. Необходими са ефективни действия за приобщаващо образование и обучение за всички учащи, като се отделя специално внимание на тези в неравностойно положение, учащите със специални образователни потребности, мигрантите или хората с мигрантски произход и ромите. Гаранцията за младежта трябва да бъде мобилизирана в пълна степен.

Неравенствата между половете в областта на образованието трябва да бъдат премахнати, а различията в избора на образование в зависимост от пола да бъдат смекчени. Тормозът и насилието в учебната среда, включително когато са свързани с пола, не могат да бъдат толерирани. Учебните заведения и преподавателите трябва да разполагат със съответните средства и подкрепа, така че учащите да са обградени от среда, на която са присъщи приобщаването, равенството, недискриминацията и демократичното гражданство.

В Парижката декларация на министрите на образованието от 17 март 2015 г. бе отправен призив за действия на всички равнища, с които да се утвърди ролята на образованието в поощряването на гражданството и общите ценности на свобода, толерантност и недискриминация, в засилването на социалното сближаване и в подпомагането на младите хора да се превърнат в отговорни, свободомислещи и активни членове на нашето разнообразно и приобщаващо общество[[1]](#footnote-2). Образованието е важно за предотвратяване и преодоляване на маргинализацията и радикализацията. Последващите действия за постигане на целите на декларацията са основен приоритет в новия работен цикъл, като конкретните мерки се подпомагат с финансиране по програмата „Еразъм+“ в съответствие с четирите области, посочени в декларацията: i) насърчаване на придобиването на социални, граждански и междукултурни компетентности, повишаване на ангажираността спрямо основните ценности на Европа и изграждане на активно гражданство, ii) повишаване на критичното мислене и медийната грамотност, iii) подобряване на образованието за децата и младежите в неравностойно положение и iv) насърчаване на междукултурния диалог.

***2.3. За подходящо и висококачествено учене се изисква...***

***По-активното използване на новаторски педагогически подходи и цифрови умения и инструменти:*** няколко държави членки съобщават за инициативи за повишаване на цифровите умения на учителите и учащите, а една трета от държавите членки са въвели национални стратегии за цифровизация на образованието.При все това все още има огромни предизвикателства. Цифровата революция доведе до много голямо търсене на цифрови умения и компетентности. Необходимо е образованието и обучението да посрещнат тези потребности, което изисква инвестиции в инфраструктура, организационни промени, цифрови устройства и цифрови компетентности у преподавателите, както и създаването на цифрови (и отворени) образователни ресурси и висококачествен образователен софтуер. В образованието и обучението трябва да се използват предимствата на новите развития в областта на ИКТ и да се възприемат новаторски и дейни педагогически подходи, основани на методи, които се градят на участие и проекти. Отворената учебна среда може да спомогне за сътрудничеството между образователните сектори, включително за учащите в неравностойно положение.

***Силна подкрепа за преподавателите:*** много държави членки докладват, че са предприели мерки за подобряване на обучението на преподавателите, и подчертават, че първоначалното образование и продължаващото професионално развитие на преподавателите и обучаващите трябва да бъдат пригодни за целта и да съчетават предмета с педагогически методи и практики. Преподавателите трябва да бъдат обучени да работят в контекста на нарастващото многообразие на учащите, да предотвратяват преждевременното напускане на училище и да използват новаторски педагогически подходи и инструментите на ИКТ по оптимален начин, като същевременно се ползват от професионална подкрепа в началото на кариерата си.

Недостигът на персонал все по-често възпрепятства качественото образование в много държави, а интересът към учителската професия спада. Необходими са всеобхватни дългосрочни стратегии, за да се подберат най-подходящите кандидати с различни познания и опит, като се отчита големият дисбаланс между половете в професията, както и за да се предоставят привлекателни перспективи за кариера.

***Улесняване на мобилността с учебна цел:*** първият Индекс на мобилността (2014 г.) разкрива, че има големи различия в средата за мобилност с учебна цел в отделните държави членки, като все още има значителни препятствия по отношение на информацията, подпомагането на учащите и признаването. Действията по отношение на прозрачността, осигуряването на качеството, валидирането и признаването на умения и квалификации трябва да бъдат отчитани и осъществявани. За наблюдение на мобилността въз основа на данни е необходимо да се подобри тяхното качество и самото им събиране.

Приоритет остава подкрепата за интернационализацията на висшето образование, включително развитието на стратегически партньорства и съвместни курсове, както и насърчаването на мобилността на студентите, преподавателите и изследователите.

***Усъвършенствани и опростени инструменти на ЕС за прозрачност и признаване:*** инструментите за прозрачност и признаване са от съществено значение за мобилността, пригодността за заетост и ученето през целия живот, както и за да се гарантира използването на квалификациите, придобити извън ЕС. Повечето държави членки са разработили национални квалификационни рамки, съотнесени към Европейската квалификационна рамка (ЕКР). С по-нататъшната работа трябва да се насърчи преходът от прозрачност към признаване на квалификациите в цяла Европа чрез укрепване на ролята на ЕКР и поощряване на валидирането на неформалното и самостоятелното учене. С подходящи инструменти за признаване и валидиране на придобитите чрез цифрови технологии знания, умения и компетентности може да се окаже подкрепа за възприемането на отворени и новаторски учебни практики. Следва да се обърне специално внимание на опростяването и рационализирането на съществуващите инструменти на ЕС в областта на уменията и квалификацията, предназначени за широката общественост, така че да се увеличи популярността им.

***Преодоляване на недостига на инвестиции:*** ефективното инвестиране в качествено образование и обучение е източник на устойчив растеж. При все това от началото на кризата публичните бюджети са ограничени и няколко държави членки намалиха разходите си за образование и обучение в реално изражение. Това показва, че е необходимо държавите членки да бъдат подпомогнати в изготвянето на реформи, които осигуряват по-ефективно качествено образование и обучение в широк обществен контекст. Планът за инвестиции за Европа, програмата „Еразъм+“, европейските структурни и инвестиционни фондове, включително инициативата за младежка заетост и програмата „Хоризонт 2020“, могат да спомогнат за стимулиране на инвестициите и да са в подкрепа на приоритетите на политиката съгласно рамката „Образование и обучение 2020“, като осигурят силни връзки с тези приоритети.

**3. Управление и методи на работа**

От публикуването на съвместния доклад за 2012 г. насам в управлението на стратегическата рамка „Образование и обучение 2020“ бе отбелязано подобрение, по-специално чрез подобряване на събирането на данни (чрез Обзора на образованието и обучението), оперативния характер на работните групи и редовните платформи за обмен между основните заинтересовани страни, като например Форума за образованието, обучението и младежта. Направеният преглед показва, че има съгласие относно следния подход за следващия работен цикъл:

* ***събирането на качествени аналитични данни и проследяването на напредъка*** са от съществено значение за ефективността на стратегическата рамка „Образование и обучение 2020“ и ще се осъществяват в сътрудничество с Евростат, мрежата „Евридика“, Европейския център за развитие на професионалното обучение (Cedefop), ОИСР и други организации;
* оптимизирането и ***рационализирането на докладването*** по стратегическата рамка „Образование и обучение 2020“ продължават да са приоритет и ще бъдат улеснени с удължаването на работния цикъл на 5 години;
* ***укрепването на връзките между образованието, бизнеса и научноизследователската дейност, както и участието на социалните партньори и гражданското общество*** ще увеличат въздействието на стратегическата рамка „Образование и обучение 2020“ и приноса на учебните системи за повишаване на капацитета за иновации на Европа. В това отношение тенденциите се определят от съюзите на знанието, секторните съюзи на уменията по програма „Еразъм+“, действията по програма „Мария Склодовска-Кюри“ и Европейския институт за иновации и технологии в рамките на програма „Хоризонт 2020“. Участието на заинтересованите страни ще бъде стимулирано също и чрез Форума за образованието, обучението и младежта, Европейския форум на университетите и бизнеса, Форума на бизнеса и професионалното образование и обучение и чрез тематични форуми в държавите членки. Сътрудничеството с европейското гражданско общество и европейските социални партньори ще продължи, за да се даде възможност за оптимално използване на техния опит и капацитет за достигане до голям брой хора.

Инструментите на стратегическата рамка „Образование и обучение 2020“ са доказали своята стойност, но не винаги оказват ефективно въздействие на национално равнище, по-специално поради липса на синхронизация на дейностите, недостатъци в разпространението и слабо познаване на национално равнище на ползата от резултатите. Наборът от инструменти на стратегическата рамка „Образование и обучение 2020“ ще бъде усъвършенстван:

- с цел повишаване на прозрачността и съгласуваността на дейностите по стратегическата рамка „Образование и обучение 2020“ Комисията в сътрудничество с държавите членки (включително тройното председателство на Съвета на ЕС) ще изготви ***примерен текущ работен план*** ***по стратегическата рамка „Образование и обучение 2020“***, в който са включени и ясно представени общо партньорските обучения и ключовите дейности, планирани в работните групи по стратегическата рамка „Образование и обучение 2020“ и неформалните групи от висши служители, т.е. заседанията на генералните директори, отговарящи за училищата, професионалното образование и обучение и висшето образование (заседания на ГД) и Групата на високо равнище по въпросите на образованието и обучението;

- от 2016 г. ново поколение ***работни групи*** ще започнат работа по *приоритетните области на стратегическата рамка „Образование и обучение 2020“*. Групите ще докладват на съответните неформални групи от висши служители, които предоставят указания и подбират значимите резултати, които да представят на вниманието на Съвета. Ще бъдат окуражавани новаторските методи на работа, а резултатите от работата на групите ще се разпространяват по-добре с оглед постигането на действително споделяне на знания;

- ***партньорските учебни дейности по линия на стратегическата рамка „Образование и обучение 2020“,*** обикновено в контекста на работните групи, ще бъдат засилени, като ще се даде възможност на държавите членки, които срещат сходни предизвикателства в политиката, да работят в клъстери. ***Партньорските проверки*** в рамките на заседания на ГД, посветени на специфични за отделните държави предизвикателства, са доказано полезни, но изискват повече подготовка и поддържане на интерактивен диалог. Със специално изготвени ***партньорски съвети*** може да се окаже подкрепа на дадена национална програма за реформа;

- ***разпространението на добри практики*** и извлечени поуки, подкрепени с международни данни, когато е необходимо, ще бъде подобрено чрез тематични събития, учебен обмен по въпроси на политиката и всякакви други механизми за трансфер и обмен на знания относно мерките, които дават резултати в образованието;

- ***Обзорът на образованието и обучението***, синхронизиран с европейския семестър и предоставящ актуални тематични и специфични за отделните държави данни (включително силни страни и предизвикателства), ще се използва системно в ориентационните дебати в Съвета и Европейския парламент при обсъждането на предизвикателствата и реформите на образованието;

- потенциалът на програмата ***„Еразъм+“*** ще се използва пълноценно, за да се увеличи въздействието на инструментите на стратегическата рамка „Образование и обучение 2020“, включително като се координира подготовката на експериментални инициативи в областта на политиката в работните групи и като се използват данни, събрани чрез проекти, дали отлични резултати.

**Приложение 1: Приоритетни области за европейско сътрудничество в образованието и обучението**

Средносрочният преглед потвърди четирите ***стратегически цели*** на рамката „Образование и обучение 2020“, заложени от Съвета през 2009 г.:

1. Превръщане на ученето през целия живот и на мобилността в реалност.

2. Подобряване на качеството и ефективността на образованието и обучението.

3. Утвърждаване на равнопоставеността, социалното сближаване и активното гражданско участие.

4. Разгръщане на творчеството и новаторството, включително предприемчивостта, при всички степени на образование и обучение.

В рамките на тези стратегически цели в прегледа се подчертава общата цел на държавите членки да рационализират сегашните приоритетни области за действие. В таблицата по-долу се предлага **приоритетните области да се намалят от 13 на 6**, всяка от които може да допринесе за една или повече стратегически цели за периода до 2020 г., като са изцяло съгласувани с общите политически приоритети на ЕС и допринасят за изпълнението им.

В таблицата по-долу приоритетните области са разделени по ***конкретни въпроси*** в отговор на искането на Съвета за по-конкретно посочване на предмета на бъдещата работа. В тези области ще се работи чрез методите и инструментите на стратегическата рамка „Образование и обучение 2020“; те: i) отразяват общо предизвикателство за държавите членки, и ii) показват добавена стойност от справянето с тях на европейско равнище.

В съответствие с националните приоритети държавите членки ще подберат тези области и въпроси, в работата и сътрудничеството по които желаят да участват.

|  |  |  |
| --- | --- | --- |
|  | **Приоритетни области** | **Конкретни въпроси** |
| 1. | **Подходящи и висококачествени умения и компетентности, с акцент върху резултатите от ученето с оглед на пригодността за заетост, иновациите и активното гражданство** | * Засилване на целенасочените политически действия за намаляване на лошите резултати по отношение на **основните умения** в Европа, обхващащи **грамотността, математиката, науките и цифровата грамотност**
* Укрепване на развитието на **трансверсални умения и ключови компетентности** в съответствие с Референтната рамка за ключовите умения за учене през целия живот, по-специално **цифровите, предприемаческите и езиковите компетентности** чрез общи рамки на равнище ЕС и инструменти за самооценка като „HEInnovate“
* Даване на нов импулс на стратегиите за учене през целия живот, насочени към **преходните фази** в рамките на училищното образование, като същевременно се насърчават преходът към и между професионалното образование и обучение, висшето образование и ученето за възрастни, включително неформалното и самостоятелното учене, и преходът от образование и обучение към работа
* Подобряване на достъпа до висококачествено **образование и грижи в ранна детска възраст**, особено за децата в неравностойно положение, и прилагане на рамката за качество на образованието и грижите в ранна детска възраст
* Намаляване на броя на **преждевременното напускащите училище** чрез подпомагане на стратегиите, прилагани в самите училища и възможностите за втори шанс, с акцент върху ефективните учебна среда и методи на преподаване
* Повишаване на значимостта на **висшето образование** за пазара на труда и обществото, включително чрез по-добро проучване и прогнозиране на нуждите и резултатите на пазара на труда, нови форми на учебните програми, наблягане на ученето в процеса на работа и засилено сътрудничество между висшите учебни заведения и работодателите
* Постигане на определените в Рига средносрочни цели по отношение на **професионалното образование и обучение** (вж. приложение 2), а така също и укрепване на Европейския алианс за професионална подготовка и по-интензивно прогнозиране на търсените на пазара на труда умения
* Изпълнение на **Европейската програма за учене за възрастни** (вж. приложение 2)
 |
| 2. | **Приобщаващо образование, равенство, недискриминация и насърчаване на гражданските компетентности** | * Отчитане на нарастващото **многообразие на учащите** и подобряване на **достъпа до висококачествено и приобщаващо общо образование и обучение** за всички учащи, включително тези в неравностойно положение, със специални нужди, мигрантите и ромите, като същевременно се работи против дискриминацията, расизма, сегрегацията, тормоза, насилието, както и срещу стереотипите
* Премахване на неравнопоставеността между половете в образованието и насърчаване на баланса между половете при избора на образование
* Способстване за ефективното овладяване от мигрантите на **езика на обучение и заетост**
* Насърчаване на **гражданските, междукултурните и социалните компетентности и компетентностите за общуване**, взаимно разбиране и уважение, както и ангажираността по отношение на демократичните ценности и основните права
* Подобряване на **критичното мислене** и кибернетичната и медийната грамотност
 |
| 3.  | **Отворено и новаторско образование и обучение, включително чрез цялостно интегриране в цифровата ера**  | * Масово използване на **новаторски и активни педагогически методи**, като например интердисциплинарни методи на преподаване и сътрудничество, с цел ускоряване на развитието на значими и висококачествени умения и компетентности съвместно с насърчаването на приобщаващо образование, включително за учащите в неравностойно положение и тези с увреждания
* Насърчаване на **участието в управлението на образованието** чрез стимулиране на ангажимента на учащите, преподавателите, родителите и на по-широката местна общност, като например групите на гражданското общество, социалните партньори и бизнеса
* Увеличаване на **синергиите** между образователните, научноизследователските и иновационните дейности с оглед на устойчивия растеж и въз основа на промените във висшето образование, с нов акцент върху професионалното образование и обучение и училищата
* Популяризиране на използването на **ИКТ като двигател за системна промяна** с цел повишаване на качеството и значимостта на образованието на всички равнища
* Повишаване на наличността и качеството на **отворените и цифровите образователни ресурси** и педагогически методи на всички нива на образованието в сътрудничество с европейските общности за софтуер с отворен код
* Целенасочена работа за развиване на **цифрови умения и компетентности на всички равнища на обучение** в отговор на цифровата революция

  |
| 4. | **Силна подкрепа за преподавателите** | * Подобряване на практиките за **набиране, подбор и въвеждане в професията** на най-добрите и подходящи за учителската професия кандидати
* Повишаване на **привлекателността и престижа** на учителската професия, включително посредством всеобхватни стратегии
* Подпомагане на **първоначалното образование и** **продължаващото** **професионално развитие** на преподавателите, насочено по-специално към работа в контекста на нарасналото многообразие на учащите, преждевременното напускане на училище, ученето в процеса на работа, уменията в областта на цифровите технологии и новаторските педагогически методи, в т.ч. чрез инструменти на ЕС като например „електронното побратимяване“ (eTwinning), Портала за училищно образование (School Education Gateway) и електронната платформа за учене за възрастните в Европа (EPALE)
* Насърчаване на високите постижения в **преподаването** на всички равнища чрез изготвянето на учебни програми, организацията на учебния процес и начините за стимулиране на преподавателите, както и чрез проучването на нови методи за измерване на качеството на подготовката на учителите
 |
| 5. | **Прозрачност и признаване на уменията и квалификациите за улесняване на мобилността с цел учене и работа**  | * Насърчаване на **прозрачността, осигуряването на качеството, валидирането и признаването** на уменията и квалификациите, включително когато са придобити чрез учене от цифрови, онлайн и отворени източници, и валидиране на самостоятелното и неформалното учене
* **Опростяване и рационализиране** на инструментите за прозрачност, документиране, валидиране и признаване, които включват преки контакти с учащите, работещите и работодателите, и насърчаване на използването на квалификационни рамки
* Подкрепа за мобилността на студентите, учебния персонал и изследователите и разработването на стратегически партньорства и съвместни курсове чрез увеличаване на **интернационализацията** на висшето образование
 |
| 6. | **Устойчиви инвестиции, постижения и ефективност на образованието и обучението**  | * Проучване на **потенциала на Плана за инвестиции за Европа** в областта на образованието и обучението, включително чрез популяризиране на модели на финансиране, които привличат частни участници и капитали
* Насърчаване на държавите членки да се основават на обективни данни при създаването на политики, като така се **наблюдава изпълнението на политиките и съответно начертават реформи**, целящи по-ефективното предоставяне на качествено образование
* Насърчаване на новаторски практики за гарантиране на **устойчиви инвестиции** във всички форми и степени на учението, включително финансиране на база постижения и споделяне на разходите
 |

**Приложение 2: Специфични приоритети в областта на професионалното образование и обучение и ученето за възрастни до 2020 г.**

За секторните програми за професионално образование и обучение (процесът от Копенхаген и Брюж) и обновената европейска програма за учене за възрастни е необходима по-точна идентификация — и одобрение чрез настоящия съвместен доклад — на целевите резултати/приоритетите за периода до 2020 г.

**Средносрочни целеви резултати от Рига в професионалното образование и обучение**

* Насърчаване на **ученето в процеса на работа** във всичките му форми, като се обръща специално внимание на чиракуването, чрез участие на социалните партньори, дружествата, търговските камари и заведенията за професионално образование и обучение, както и чрез стимулиране на иновациите и предприемачеството
* По-нататъшно разработване на механизми за **осигуряване на качеството** в професионалното образование и обучение в съответствие с Препоръката за Европейска референтна рамка за осигуряване на качество в професионалното образование и обучение и, като част от системите за осигуряване на качеството, установяване на постоянен поток от **информация и обратна връзка в системите за първоначално и продължаващо професионално образование и обучение, базиран на учебните резултати**
* Подобряване на **достъпа до професионално образование и обучение и квалификации за всички** чрез по-голяма гъвкавост и пропускаемост на системите, по-конкретно чрез предоставяне на ефективни и интегрирани услуги за професионално ориентиране и валидиране на неформалното и самостоятелното учене
* По-нататъшно укрепване на **ключовите компетентности** в учебните програми за професионално образование и обучение и осигуряване на повече действителни възможности за придобиване или развиване на тези умения чрез първоначално и продължаващо професионално образование и обучение
* Въвеждане на систематични подходи и възможности за **първоначално и продължаващо професионално развитие на учителите, обучаващите и наставниците, работещи в професионалното образование и обучение**, както в училищата, така и в работната среда

**Обновена европейска програма за приоритетите в ученето за възрастни**

* **Управление:** осигуряване на съгласуваност на обучението за възрастни с други области на политиката, подобряване на координацията, ефективността и съответствието с потребностите на обществото, икономиката и околната среда; повишаване на инвестициите
* **Предлагане и разпространение:** значително увеличаване на предлагането на висококачествено учене за възрастни, по-специално за придобиване на езикова и математическа грамотност и цифрови умения, и повишаване на разпространението чрез ефективни информационни кампании, насоки и мотивационни стратегии, насочени към най-нуждаещите се групи
* **Гъвкавост и достъп:** разширяване на достъпа чрез повишаване на възможностите за учене в процеса на работа и ефективно използване на ИКТ; създаване на процедури за идентификация и оценяване на уменията на нискоквалифицираните възрастни и предоставяне на достатъчно възможности за втори шанс, които да водят до получаването на признати съгласно Европейската квалификационна рамка квалификации за тези, които нямат квалификации от степен 3
* **Качество:** подобряване на осигуряването на качеството, включително наблюдението и оценката на въздействието, подобряване на първоначалното и продължаващото обучение на преподавателите за възрастни и събиране на необходимите данни относно потребностите, които действително трябва да бъдат посрещнати, и начините за това
1. Неформалното образование играе важна роля за насърчаването на социалното и демократичното участие на младите хора, което е приоритет по линия на Рамката за сътрудничество на ЕС по въпросите на младежта (вж. предстоящия „Доклад на ЕС за младежта за 2015 г.“). [↑](#footnote-ref-2)